การผลิต

(1) กำลังการผลิตและปริมาณการผลิต

ปัจจุบันบริษัทฯ ได้ประสบปัญหาภาวะเศรษฐกิจเช่นเดียวกับอุตสาหกรรมอื่น ๆ หรืออาจมากกว่า
ทำให้บริษัทฯ ไม่สามารถดำเนินการผลิตเต็มกำลัง บริษัทฯ
มีโครงการที่กำลังดำเนินการอยู่จำนวนทั้งสิ้น 8 โครงการ คิดเป็นมูลค่ารวมประมาณ 6,470.09
ล้านบาท

(2) วัตถุดิบและผู้จำหน่ายวัตถุดิบ

โครงการแต่ละโครงการมีลักษณะงานแตกต่างกัน ตั้งแต่แบบ ขนาด และความซับซ้อนของงาน
ดังนั้นในการพิจารณาต้นทุนการรับเหมาก่อสร้างโครงการหนึ่งๆ
ฝ่ายบริหารของบริษัทจะพิจารณาถึงสถานที่ก่อสร้าง ปริมาณงาน เทคนิคที่ใช้ การจัดสรรทรัพยากร
ต้นทุนแรงงาน และต้นทุนวัสดุก่อสร้าง ตลอดจนผู้รับเหมาช่วง
โดยบริษัทฯเป็นผู้รับเหมาด้านแรงงานและจัดซื้อวัสดุก่อสร้างสิ้นเปลืองซึ่งเป็นรายการย่อย
ดังนั้นการสั่งซื้อจึงมีปริมาณมาก ทำให้มีอำนาจในการต่อรองสูง วัสดุก่อสร้างที่สำคัญๆ ได้แก่ เหล็ก
ปูนซีเมนต์ คอนกรีตผสมเสร็จ ไม้ กระจก ประตู หน้าต่าง ฯลฯ ในอดีตที่ผ่านมาการจัดซื้อจัดหา
วัสดุก่อสร้างที่สำคัญ ๆ นั้น ทางบริษัทฯ ได้ดำเนินการผ่าน บริษัท สยาม ซินเท็ค เทรดดิ้ง จำกัด
โดยในปัจจุบัน บริษัทมีการเปลี่ยนแปลงการจัดหาวัสดุก่อสร้างมาดำเนินการเอง เนื่องจากบริษัท
สยาม ซินเท็ค เทรดดิ้ง จำกัด หยุดการดำเนินการลง

  สัดส่วนการซื้อวัตถุดิบในประเทศและต่างประเทศ

  ปัญหาการขาดสภาพคล่องของบริษัท
  ทำให้บริษัทได้มีการตกลงเปลี่ยนอุปกรณ์และวัตถุดิบที่จะต้องนำเข้าจากต่างประเทศ
  และในกรณีที่ไม่สามารถเปลี่ยนแปลงได้นั้น
  บริษัทได้แก้ปัญหาโดยการให้เจ้าของโครงการดำเนินการจัดซื้อและ/หรือจัดจ่ายค่าวัตถุดิบและอุปกรณ์เหล่านั้นโดยตรง
  โดยที่ไม่ต้องผ่านบริษัท
  ทำให้บบริษัทไม่ปรากฏว่ามีเจ้าหนี้หรือการสั่งซื้อสินค้าหรือวัตถุดิบจากต่างประเทศแต่อย่างใด

  การพึ่งพิงการซื้อวัตถุและข้อผูกพันว่าจะซื้อวัตถุดิบเกินกว่าร้อยละ 30
  ของมูลค่าการซื้อวัตถุดิบทั้งหมด

  ในรอบสามปีที่ผ่านมาไม่ปรากฏว่าบริษัทได้มีการพึ่งพิงการสั่งซื้อวัตถุดิบจากผู้จำหน่ารายใดเกินกว่าร้อยละ
  30 ของมูลค่าการสั่งซื้อ และไม่มีข้อผูกพันใดในการสั่งซื้อวัตถุดิบเกินกว่าร้อยละ 30
  ของมูลค่าการการซื้อวัตถุดิบในอนาคตแต่อย่างใด

(3) กระบวนการผลิต

กรรมการบริหารและผู้บริหารระดับสูงของบริษัทมีหน้าที่และความรับผิดชอบในการติดต่อหางานรับเหมาก่อสร้าง
ซึ่งจะมีทั้งกรณีที่ลูกค้าเป็นผู้มาติดต่อหรือกรณีที่นำเสนอต่อลูกค้า โดยก่อนที่จะมีการเสนอราคานั้น
ฝ่ายต่างๆ ของบริษัทจะร่วมกันศึกษาถึงความเป็นไปได้ในการทำงาน
โดยฝ่ายก่อสร้างจะเป็นผู้วางแผนงานก่อสร้างและข้อมูลทางด้านเทคนิคในงานก่อสร้าง
ฝ่ายประมูลและควบคุมกับฝ่ายการค้าจะเป็นผู้ให้ข้อมูลทางด้านต้นทุนการก่อสร้าง ผู้รับเหมาช่วง
และข้อมูลเงื่อนไขที่กำหนดโดยฝ่ายเจ้าของโครงการ ซึ่งมีผลต่อต้นทุนการก่อสร้าง
จากนั้นรายงานสรุปเกี่ยวกับต้นทุนการก่อสร้าง
เงื่อนไขและแผนงานก่อสร้างจะนำเสนอต่อกรรมการบริหารและประธานกลุ่มเจ้าหน้าที่บริหารของบริษัทเพื่อตรวจสอบและปรับปรุงตามความเหมาะสมก่อนที่จะนำเสนอให้ลูกค้า
ในช่วงเวลาของการเจรจาต่อรองราคา
กรรมการบริหารและประธานกลุ่มเจ้าหน้าที่บริหารของบริษัทจะเข้าร่วมในการเจรจาพิจารณาและตัดสินใจในการเข้ารับงาน

ในการเข้าประมูลงานก่อสร้างอาคารโดยทั่วไป
ฝ่ายเจ้าของโครงการและที่ปรึกษาจะให้มีการประมูลงานทีละขั้นตอนตามลำดับของงานที่มี เช่น
งานเสาเข็มและกำแพงดิน งานชั้นใต้ดิน งานโครงสร้างอาคาร งานระบบไฟฟ้า
ระบบเครื่องกลและงานระบบอัตโนมัติภายในอาคาร โดยก่อนที่งานขั้นใดขั้นหนึ่งจะเสร็จสมบูรณ์
ก็จะเริ่มประมูลงานที่ต้องทำต่อเนื่องต่อไป
ซึ่งเมื่องานที่ใกล้จะแล้วเสร็จสมบูรณ์ก็จะได้เริ่มงานใหม่ต่อเนื่องกันไปทันทีที่ผลการประมูลสิ้นสุดพอดี
อย่างไรก็ตามในการประมูลดังกล่าวมีความเป็นไปได้ที่ลูกค้าเจ้าของโครงการบางรายต้องการให้เสนอประมูลรวมหลายระบบพร้อมๆ
กัน เช่น งานเสาเข็ม งานอาคาร และงานระบบไฟฟ้าเครื่องกล
แต่ผู้ที่สามารถเสนอบริการได้ครบเช่นเดียวกับบริษัทสยาม ซินเท็ค นี้มีค่อนข้างน้อย
จึงทำให้เจ้าของโครงการไม่สามารถเปรียบเทียบข้อมูลราคารวมของทุกระบบได้

ขั้นตอนระหว่างดำเนินงาน

เมื่อบริษัทรับงานแล้วจะเป็นหน้าที่และความรับผิดชอบของฝ่ายต่าง ๆ ที่จะดำเนินการดังนี้

1. แบ่งงาน โดยดูประเภทของงานและส่งต่อให้ฝ่ายที่เกี่ยวข้องรับผิดชอบในแต่ละส่วน

2. แต่งตั้งผู้จัดการโครงการซึ่งมีหน้าที่รับผิดชอบในด้านการจัดองค์การ
และบุคลากรสำหรับโครงการการวางแผนงาน
และควบคุมงานเพื่อให้บรรลุวัตถุประสงค์ทางด้านความก้าวหน้าของงานและงบประมาณ

3. วางแผนรายละเอียดโครงการ โดย

ก. ผู้จัดการโครงการ

- จัดทำแผนงานโดยละเอียดกำหนดระยะเวลาเริ่มและเสร็จสำหรับงานแต่ละขั้นตอน

- จัดทำแผนกำลังคนโดยประมาณจำนวนคนงานและช่างฝีมือสำหรับงานแต่ละประเภท

- จัดทำแผนเครื่องจักรกลที่จะใช้ในงานก่อสร้างแต่ละช่วงเวลา

- จัดสร้างสำนักงานชั่วคราว และสาธารณูปโภคต่าง ๆ

ข. ฝ่ายประมูลและควบคุม

- จัดทำงบประมาณโดยละเอียดโดยการร่วมปรึกษากับฝ่ายผู้จัดการโครงการและฝ่ายการค้า

- จัดเตรียมระบบการควบคุมค่าใช้จ่ายของโครงการ รวมทั้งปริมาณการใช้วัสดุ

- จัดทำแผนการเงินของโครงการ

ค. ฝ่ายการค้า

- จัดเตรียมวัสดุและผู้รับเหมาช่วงสำหรับโครงการ

4. การดำเนินงานก่อสร้าง

ระหว่างการดำเนินงานก่อสร้างหัวหน้างานของแต่ละฝ่ายจะทำงานร่วมกันอย่างใกล้ชิดเพื่อควบคุมงานให้บรรลุวัตถุประสงค์ของโครงการทางด้านคุณภาพของงานอัตราความก้าวหน้าของงานและงบประมาณ

5. การรายงานและบันทึก

ฝ่ายที่เกี่ยวข้องทุกฝ่ายจะจัดทำรายงานเกี่ยวกับรายละเอียดของงานด้านต่างๆ
รายงานให้ผู้บังคับบัญชาตามลำดับขั้นตอน

6. การติดตามและตรวจสอบ

หัวหน้างานของแต่ละฝ่ายร่วมกับกรรมการผู้จัดการตรวจสอบคุณภาพของงานและค่าใช้จ่ายเพื่อปรับปรุงแก้ไขการทำงานตามความเหมาะสม
รวมทั้งร่วมปรึกษากับฝ่ายอื่นๆ เพื่อให้บรรลุตามวัตถุประสงค์หลักของโครงการนั้นๆ

ในระหว่างการทำงานหากขั้นตอนใดไม่ผ่านการตรวจสอบก็จะกลับมาแก้ไขแผนงานการทำงานและตรวจสอบอีกครั้ง
หากงานเสร็จไม่ทันตามกำหนดที่ระบุไว้ในสัญญาและ/หรือล่าช้ากว่าแผนงาน
ผู้จัดการโครงการจะเป็นผู้หาสาเหตุของความล่าช้านั้น และทำการปรับปรุงแผนงานต่อไป

7. การตรวจเช็คความเรียบร้อยครั้งสุดท้ายก่อนส่งมอบงาน

เมื่องานก่อสร้างใกล้เสร็จสมบูรณ์
ผู้จัดการโครงการและทีมงานจะร่วมกันตรวจสอบความเรียบร้อยและแก้ไขงานข้อบกพร่องให้เรียบร้อยก่อนที่จะมีการส่งมอบงานให้แก่เจ้าของโครงการ
รวมทั้งการจัดเตรียมเอกสารสำคัญต่างๆ เพื่อส่งมอบงานให้แก่เจ้าของโครงการ

 (4) ผลกระทบต่อสิ่งแวดล้อม

 ในกระบวนการผลิตหรือการก่อสร้างนั้นจะมีผลกระทบต่อสิ่งแวดล้อมเกิดขึ้นบ้าง ซึ่งบริษัทฯคำนึงถึงผลกระทบนี้เป็นอย่างมากจึงได้จัดให้มีพนักงานที่มีหน้าที่รับผิดชอบเกี่ยวกับงานด้านความปลอดภัยขึ้นเพื่อควบคุมผลกระทบเหล่านี้ตามประกาศกรุงเทพมหานครเกี่ยวกับการกำหนดหลักเกณฑ์ในการก่อสร้างอาคารและสาธารณูปโภค ลงวันที่ 23 กันยายน 2539 และบริษัทฯยังได้ประกาศนโยบายการรักษาสิ่งแวดล้อมและความปลอดภัยในการทำงานให้พนักงานทุกหน่วยงานปฏิบัติตามอย่างเคร่งครัดโดยเป็นไปตามมาตรฐานและ ข้อกำหนด ISO 9002 ในเรื่องของความปลอดภัยในการทำงาน พร้อมกันนี้บริษัทฯได้จัดให้มีวัสดุอุปกรณ์ที่ได้มาตรฐานซึ่งจำเป็นในหน่วยงานก่อสร้างทุกแห่งตามสภาพการทำงานและตามความเหมาะสม เพื่อดำเนินการลดผลกระทบต่อสิ่งแวดล้อมดังกล่าว นอกจากนี้หน่วยงานนี้จะมีหน้าที่เป็นผู้ให้คำแนะนำและติดตามผลพร้อมรายงานให้แก่ผู้จัดการโครงการที่เกี่ยวข้องทราบ เพื่อลดความเสี่ยงในการปฏิบัติงานและเพิ่มความปลอดภัยให้มากยิ่งขึ้น ซึ่งจากการดำเนินการที่ผ่านมาบริษัทฯไม่เคยกระทำความผิดเกี่ยวกับสิ่งแวดล้อมดังกล่าวแต่อย่างไร